Tasku külastatavus tõusis aastaga kümnendiku - Kaubandus
Tasku külastatavus tõusis aastaga kümnendiku
20. jaanuar 2014 13:24
Tasku keskust külastas möödunud aastal 5,8 miljonit inimest, mis on võrreldes eelnevaga kümnendiku võrra rohkem.
Viie tegutsemisaastaga on keskuse külastuste arv üle kahe korra kasvanud ning kaubanduskeskuse käive suurenes möödunud aastal kuuendiku võrra 28,8 miljoni euroni.
Tasku juhataja Eveli Opmanni sõnul on käibe ja külastuste arvu kasvule positiivselt mõjunud uute kaupluste avamine, juurdeehitise valmimine ja aktiivne turundustegevus.
2010. aastal avati Tasku keskuses Rimi supermarket, 2012. aastal liitis uus juurdeehitis Tasku Plaskuga ning möödunud aastal uuendati keskuse neljas korrus, kus avati pererestoran BabyBack Ribs & BBQ.
“Tasku keskus on kasvanud kiiremini kui turg keskmiselt ning külastajaid ja ostjaid on oluliselt juurde võidetud,” märkis Opmann.
“Mida aeg edasi, seda enam tarbijad hindavad kvaliteetsete brändide toodangut. Kõige paremini läheb müük endiselt allahindluste perioodil, mis näitab, et inimesed otsivad mõistliku hinnaga kvaliteetset toodet”, lisas ta.
Tasku keskus annab tööd 500-le inimesele ning hõlmab 48 000-ruutmeetrisel pinnal üle 60 poe ja teenindusasutuse, kuue saaliga kinokeskust, viit toitlustuskohta, kontoripindu, konverentsikeskust, bussijaama ning parkimismaja 500-le autole. Tasku keskuse arendaja on Lõuna-Eesti suurim kinnisvaraarendaja, 100-protsendiliselt Eesti kapitalil põhinev AS Estiko.
URL: http://www.kaubandus.ee/uudised/2014/01/20/tasku-kulastatavus-tousis-aastaga-kumnendiku